《题钟千子琴鹤图像》
明代·薛始亨

钟生以我为知己，写照寄予为题似。披图一倍费相思，思君远隔珠江水。

君之素心如冰雪，画者皮肤眉目耳。余欲高歌传尔神，狂言非尔谁能喜。

与君淡交三十年，多君志节殊足纪。干时不献太平书，授经粗足终年米。

有时兴洽托毫素，万壑烟岚流笔底。偶来访我碧山陲，布被日高鸡黍迟。

他人目君但曲谨，孤怀只许白云知。我闻清献镇蜀时，一琴一鹤长相随。

注名遂已在仙籍，君岂其俦图若兹。功名富贵徒尔为，贫贱清閒可自怡。

西湖为报林和靖，何日鸣弦对子期。

作者简介：薛始亨（一六一七-一六八六），字刚生，号剑公，别署甘蔗生、二樵山人。顺德人。明思宗崇祯间诸生。少与屈大均同学于岭南名儒陈邦彦。明亡后，始亨与大均同弃诸生，不复仕进，隐于草莽。国乱，寓于羊城，后返龙江。年五十出游于罗浮、西樵间。后入罗浮山为道士。年七十而卒。著有《蒯缑馆十一草》、《南枝堂稿》。清陈伯陶编《胜朝粤东遗民录》卷二有传。薛始亨诗，以何氏至乐楼丛书本《南枝堂稿》为底本，参校中山图书馆所藏民国蔡氏手抄本，叶恭绰校香山莫氏片玉书斋本（简称片玉斋本）。